**ЗАКЉУЧЦИ**

1. Полазећи од чињенице да у Босни и Херцеговини не постоји закон којим се уређује организација, надлежност и поступак рада и одлучивања Уставног суда БиХ, те имајући у виду да Уставни суд БиХ ради по сопственим правилима, која и мијења на правно суспектан начин, ван сваке разумне сумње је закључак да је функционисање Уставног суда БиХ проблематично са становишта легалитета.

2. Чињеница да су у саставу Уставног суда тројица судија који су страни држављани и да, сљедствено томе, Босна и Херцеговина не остварује свој суверенитет у том смислу, неспорно је да Уставном суду БиХ недостаје одговарајући демократски капацитет. Када се томе још дода и могућност да Уставни суд БиХ доноси одлуке прегласавањем судија из једног или два конститутивна народа – а основни принцип организације и функционисања заједничких институција БиХ је учешће и минимална сагласност представника свих конститутивних народа у доношењу одлука – онда је јасно да у одлучивању Уставног суда БиХ недостаје и неопходни легитимитет.

3. Број неизвршених одлука Уставног суда БиХ, од којих су већина одлуке чије се непровођење може приписати одговорности институција Федерације БиХ, свједочи и о кризи ауторитета Уставног суда БиХ.

4. Имајући у виду све претходно наведено, учесници округлог стола сматрају да је нужно доношење закона на нивоу Босне и Херцеговине – којим ће се на јасан и недвосмислен начин уредити организација, надлежности, поступање и одлучивање Уставног суда БиХ – у складу са уставноправном структуром Босне и Херцеговине. Притом се даје пуна подршка институцијама Републике Српске у спровођењу Закона о непримјењивању одлука Уставног суда БиХ до доношења закона на нивоу Босне и Херцеговине, а који се односи на рад Уставног суда БиХ. На овај начин биле би створене претпоставке којима би се могле отклонити мањкавости у погледу организације и рада Уставног суда БиХ.